AfriForum beteken hofstukke aan departement van toerismeMmamoloko Kubayi-Ngubane, minister van toerisme. (Foto: Dept of Tourism/Twitter) AfriForum het vandag hofstukke beteken vir ’n hersieningsaansoek om die minister en die departement van toerisme te dwing om te verseker dat aansoekers se ras geen rol sal speel in die bystand wat die departement se Covid-19-hulpfonds aan klein, mikro- en mediumgrootte-ondernemings (KMMO’s) verleen nie. Dié departement dui tans aan dat swart ekonomiese bemagtiging (SEB) en ekonomiese transformasie as kriteria vir bystand gebruik sal word. Dít volg nadat AfriForum op 7 April vir Mmamoloko Kubayi-Ngubane, die minister van toerisme, asook die departement op terme geplaas het oor SEB- en ander vereistes. Volgens Kallie Kriel, uitvoerende hoof van AfriForum, het die minister nie op AfriForum se skrywe gereageer nie en het AfriForum nou geen ander keuse as om die howe te nader nie. In die hofstukke versoek AfriForum dat die aansoek op ’n dringende grondslag hanteer word en reeds op 21 April aangehoor word aangesien daar nou reeds weekliks deur die departement besluit sal word watter toerisme-ondernemings gehelp sal word. Dié fonds beskik tans oor R200 miljoen. Maroela Media het vroeër berig dat dié geld volgens die departement soos volg verdeel sal word: Kallie Kriel, die uitvoerende hoof van die burgerregte-organisasie AfriForum. Foto: Verskaf. AfriForum het ook verskeie gevallestudies by die hofstukke ingesluit van sakeondernemings wat deur hierdie arbitrêre vereistes benadeel word. Volgens Kriel is dit skandalig dat die regering in ’n tyd waar almal in die land saam behoort te staan teen Covid-19 as gemeenskaplike vyand, besluit het om selfs hulpverlening aan sukkelende ondernemings te misbruik om ’n rassistiese agenda te bevorder. Kriel het daarop gewys dat die departement se rassevereistes op onbillike diskriminasie neerkom en daarom ongrondwetlik is. “Die uitgesproke doel van die departement se fonds is om bystand aan toerisme-ondernemings te gee wat nadelig deur Covid-19 geraak word. Aangesien almal, ongeag hulle ras, nadelig deur Covid-19 geraak word, kan die departement nie regstelling van diskriminasie uit die verlede gebruik as regverdiging vir diskriminerende hulpverlening teen die gevolge van Covid-19 nie.” AfriForum moedig alle toerisme-ondernemings aan om steeds by www.tourism.gov.za/Pages/COVID19TOURISMRELIEFFUND.aspx om verligting aansoek te doen. SMS ook jou onderneming se naam na 45113 (R1) sodat AfriForum jou onderneming se besonderhede het en namens jou kan optree indien jou onderneming se aansoek op grond van SEB-vereistes afgekeur word. Jy kan ook ’n e-pos met jou onderneming se besonderhede na [email protected] stuur.